**Vabariigi Valitsuse korralduse „Nõusolek kinnisasja otsustuskorras tasuta kasutada andmiseks“ eelnõu lühikokkuvõte**

Justiits- ja Digiministeerium (JDM) esitab Vabariigi Valitsusele korralduse eelnõu, mille kohaselt palutakse Vabariigi Valitsuselt nõusolekut anda Sihtasutusele Eesti Mälu Instituut (EMI) otsustuskorras tasuta kasutamiseks Kommunismiohvrite muuseumi käitamiseks vajalik territoorium (Kalaranna tn 28, Põhja-Tallinna linnaosa, Tallinn, Harju maakond) koos sealsete hoonete ja rajatistega.

JDMil on sõlmitud üürileping hoone ja maa kasutamiseks Riigi Kinnisvara Aktsiaseltsiga, kelle kasuks on muuseumi kompleksile seatud tähtajatu isiklik kasutusõigus.

EMI eesmärk on inimvaenulike režiimide poolt toime pandud inimõiguste rikkumiste ja rahvusvaheliste kuritegude erapooletu uurimine ja laiema avalikkuse teavitamine uurimistulemustest nii Eestis kui ka rahvusvaheliselt. Alates 2015. aastast on riigieelarvest EMI-le määratud toetus, mida EMI on kasutanud JDMiga sõlmitud toetuslepingute alusel: esmalt Eesti kommunismiohvrite memoriaali andmebaasi loomiseks ja edasisel haldamisel ning seejärel rahvusvahelise kommunismiohvrite mälestusmuuseumi avamise ettevalmistamiseks. Kasutuslepingu sõlmimine EMIga on põhjendatud asutuse pikaajalise seotusega nii muuseumi teema kui ka endise Patarei vangla hoonega.

Korraldusega taotletakse kinnisasja tasuta kasutamiseks andmist, sest selle kasutamise eesmärk – muuseumi pidamine, haridus- ja teadustegevus - on mittemajandustegevus.